पायलट के धरने के जवाब में आखिर गहलोत ने बयान बम फोड़ ही दिया
Rajasthan Congress Leaders Internal Tussle - Follow Dainik Bhaskar Opinion For More Interesting Political News. राजस्थान की राजनीति में रविवार को अचानक फिर उफान आ गया। सचिन पायलट के धरने के लम्बे समय बाद रविवार को अशोक गहलोत ने बयान बम फोड़ा।
राजस्थान की राजनीति में रविवार को अचानक फिर उफान आ गया। सचिन पायलट के धरने के लम्बे समय बाद रविवार को अशोक गहलोत ने बयान बम फोड़ा। ये बम भी था और व्यंग्य बाण भी। गहलोत ने पायलट पर सीधा निशाना साधा। कहा- मेरी या कांग्रेस की सरकार को गिराने के लिए जिन विधायकों ने भाजपा से पैसे ले रखे हैं वे उसे वापस लौटा दें।
अगर आप से कुछ पैसे खर्च हो गए हों तो चिंता मत करिए, उसकी पूर्ति पार्टी आलाकमान से कहकर मैं पूरी कर दूँगा। लेकिन हम राजस्थानी हैं। हमारी आन, बान और शान है। हम किसी के पैसे कैसे रख सकते हैं भला! पैसे नहीं देंगे तो हम पर हर पल एक अदृश्य दबाव बना रहेगा। हम किसी दबाव में कोई काम नहीं करना चाहते। इसलिए पैसे लौटाइए और स्वतंत्र होकर, बेख़ौफ़ होकर कांग्रेस के लिए, आम जनता के लिए काम करिए। जीत कर दिखाइए।
गहलोत ने कहा- मुझे आप लोगों ने तीसरी बार मुख्यमंत्री बनाया। इसलिए मुझसे जो कुछ भी बन पडेगा, आप के लिए ज़रूर करूँगा। जो हुआ उसे पूरी तरह भुला दीजिए। ठीक है गलती हो गई, हर किसी से हो जाती है। उस भूतकाल पर मिट्टी डालिए और भाजपा के पैसे उसे लौटाकर सुखी हो जाइए। ख़ुश हो जाइए और पूरी ताक़त अपनी पार्टी को जिताने में लगा दीजिए। निश्चित ही आपके मन को अच्छा लगेगा।
इस पूरे बयान में गहलोत सारी बात कह तो विधायकों से ही रहे हैं लेकिन उनका निशाना सीधे सचिन पायलट की तरफ़ है। आख़िर बिना कुछ सोचे-विचारे जब पायलट अपनी ही कांग्रेस सरकार के खिलाफ धरने पर बैठ गए थे तो पार्टी के हिसाब से तो यह ग़लत ही था।
राजनीति के हिसाब से भी पायलट के इस कदम को ठीक नहीं किया जा सकता। अब पार्टी आलाकमान बार- बार अनुशासनहीनता को क्यों सहन करता जा रहा है। त्वरित कार्रवाई में उसे क्यों विश्वास नहीं है, यह तो वही जानता होगा, लेकिन गहलोत को तो अपने हिसाब से पायलट को जवाब देना ही था, सो दे दिया।
अब पायलट इसके जवाब में क्या करने वाले हैं, अभी से कहा तो नहीं जा सकता, लेकिन इतना तय है कि उनके पास फ़िलहाल गहलोत की बातों का कोई जवाब नहीं है। जहां तक विधायकों का सवाल है, वे अब तक समझ ही गए होंगे कि कांग्रेस में ही रहना है तो पलड़ा किसका भारी है और उन्हें आख़िर किसके तरफ़ रहना है, किसके पास जाना है। बहरहाल, चुनाव के सात - आठ महीने पहले ही चुनावी मशक़्क़त जारी है और अपना- अपना नेतृत्व सिद्ध करने के लिए गहलोत और पायलट में होड़ मची है। देखना यह है कि चुनाव में आख़िर किसकी चलती है?